# Trasa zo zastávky Mariánska B do Kina Lumière

(zastávka električiek č. 3 smer Komisárky a č.4 smer ŽST Nové Mesto alebo Zlaté piesky)

* Keď vystúpite z električky, pokračujte na začiatok perónu v smere jazdy vozidla. Električku musíte mať vľavo, vozovku vpravo.
* Z perónu prejdite mierne nadol na ostrovček a postavte sa chrbtom ku koľajniciam, čelom k vozovke. Pred vami je jednosmerka s premávkou sprava doľava.
* Prejdite na druhú stranu a vykročte na chodník. Pozor! V strede chodníka je stĺp.
* Vyjdite po šikmine nahor, na rovnej ploche chodníka zabočte doprava. Električkovú trať i vozovku musíte mať po pravej strane. Tento chodník je naozaj dlhý, široký, veľmi rozbitý a nerovný. Zľava je parkovisko a nad obrubník presahujú predné masky áut, sprava sú betónové kvetináče so stromami. Medzi nimi sú stĺpy a odstavené kolobežky. Vpravo za chodníkom je Špitálska ulica s pozdĺžnym parkovaním. Odporúčame kombinovať zvukovú líniu vozovky s hmatovou ľavou líniou chodníka a predných masiek áut. Je dobré spomaliť a dávať pozor na pukliny a prípadné mláky v nich.
* Keď široký a rozbitý chodník skončí, zľava sa otvorí vjazd na parkovisko. Prejdite cezeň, dostaňte sa k budovám a vezmite si ich ako pravú vodiacu líniu. Vozovku a električky musíte mať za chrbtom, pred sebou parkovisko. Chodník od parkoviska opäť delia nízke stĺpiky. Na začiatku chodníka (kde odbočujete) môžete niekedy počuť zvuk klimatizácie, je to však nestály orientačný bod.
* Držte si pravú vodiacu líniu budov. Autá, ktoré tu kolmo na budovu parkujú, obchádzajte tak, aby ste ich mali po pravej strane. Pomôcť vám môže zvuk vozovky na Špitálskej, ktorý musíte mať za chrbtom.
* Po niekoľkých metroch sa povrch chodníka pri budove zmení na hladký (je to terasa reštaurácie IN FLAGRANTI) a zľava začujete budovy.
* Na tomto mieste prejdite na ľavú stranu a chyťte si ľavú vodiacu líniu budovy kina.
* Kráčajte, pokiaľ nenájdete gumenú podložku pred vchodom do Kina Lumière. Dvere majú vľavo zvislé madlo a otvárajú sa smerom von.
* Vo vstupnej malej chodbičke nájdete užší koberec, ktorý vás prevedie halou, stočí sa doprava a privedie vás k recepcii, kde si môžete kúpiť lístok.
* Ak by koberec v interiéri nebol, po vstupe z chodbičky zabočte doprava približne na druhú hodinu.